Document ID: 31986D0334

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 24ης Ιουνίου 1986
σχετικά με έγκριση τροποποίησης του προγράμματος μεταποίησης του κρέατος, τομέας αλλαντικών-αλιπάστων κονσερβών, στη Γαλλία σύμφωνα με τον κανονισμό (ΕΟΚ) αριθ. 355/77 του Συμβουλίου
(Το κείμενο στη γαλλική γλώσσα είναι το μόνο αυθεντικό)
(86/334/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 περί κοινής δράσεως για τη βελτίωση των συνθηκών μεταποιήσεως και εμπορίας των γεωργικών προϊόντων και προϊόντων αλιείας (1), όπως τροποποιήθηκε τελευταία από τον κανονισμό (ΕΟΚ) αριθ. 3827/85 (2), και ιδίως το άρθρο 5,
Εκτιμώντας:
ότι, στις 22 Νοεμβρίου 1985, η γαλλική κυβέρνηση ανακοίνωσε τροποποίηση του προγράμματος μεταποίησης κρεάτων και αλλαντικών, που εγκρίθηκε με την απόφαση της Επιτροπής 80/397/ΕΟΚ (3), και ότι παρέσχε τα συμπληρωματικά στοιχεία στις 24 Απριλίου 1986·
ότι η τροποποίηση του εν λόγω προγράμματος περιορίζεται στις επενδύσεις που προορίζονται για τον εκσυγχρονισμό, την ορθολογική οργάνωση, τη συγκέντρωση και, σε μικρότερη κλίμακα, τη δημιουργία δυνατοτήτων που αφορούν την τρίτη μεταποίηση κρέατος· η αλλαντοποιία, η αλιπάστωση και οι κονσέρβες κρέατος και όλες αυτές οι σχετικές επενδύσεις συμβάλλουν στη βελτίωση της κατάστασης του εν λόγω τομέα και στην αξιοποίησή του· ότι αποτελούν, συνεπώς, πρόγραμμα κατά την έννοια του άρθρου 2 του κανονισμού (ΕΟΚ) αριθ. 355/77·
ότι οι επενδύσεις που αφορούν τον εκσυγχρονισμό, την ορθολογική οργάνωση, τη συγκέντρωση και την πολύ περιορισμένη δημιουργία δυνατοτήτων παραγωγής της αλλαντοποιίας αλιπάστων προϊόντων και κονσερβών κρέατος μπορούν να γίνουν αποδεκτές και ότι, αντίθετα, αποκλείονται οι επενδύσεις που αφορούν τα μαγειρευμένα παρασκευάσματα εφόσον πρόκειται για προϊόντα εκτός του παραρτήματος ΙΙ της συνθήκης·
ότι η τροποποίηση περιλαμβάνει επαρκή αριθμό στοιχείων που αναφέρονται στο άρθρο 3 του κανονισμού (ΕΟΚ) αριθ. 355/77 (εκτός από τις επενδύσεις που αναφέρονται ανωτέρω) βάσει των οποίων αποδεικνύεται ότι είναι δυνατόν να πραγματοποιηθούν οι στόχοι του άρθρου 1 του εν λόγω κανονισμού στον τομέα που προαναφέρεται· ότι η προθεσμία που ορίστηκε για την πραγματοποίηση της τροποποίησης δεν υπερβαίνει την περίοδο που αναφέρεται στο άρθρο 3 παράγραφος 1 στοιχείο ζ) του εν λόγω κανονισμού·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρινεται η τροποποίηση του προγράμματος μεταποίησης κρέατος, τομέας αλλαντικών-αλιπάστων και κονσερβών κρέατος, που ανακοίνωσε στις 22 Νοεμβρίου 1985 και συμπλήρωσε στις 24 Απριλίου 1986 η γαλλική κυβέρνηση, σύμφωνα με τον κανονισμό (ΕΟΚ) αριθ. 355/77.
Άρθρο 2
Η παρούσα απόφαση απευθύνεται στη Γαλλική Δημοκρατία.
Βρυξέλλες, 24 Ιουνίου 1986.

Labels: 18
17
4